เกิดวาตภัยในพื้นที่ 4 จังหวัด ปัจจุบันสถานการณ์คลี่คลายแล้วทุกจังหวัด
กรมป้องกันและบรรเทาสาธารณภัย รายงานสถานการณ์หย่อมความกดอากาศต่ำปกคลุมประเทศไทยตอนบนประกอบกับลมตะวันออกเฉียงใต้ที่พัดปกคลุมภาคเหนือภาคตะวันออกเฉียงเหนือ ภาคกลาง ภาคตะวันออก ภาคใต้รวมถึงกรุงเทพมหานครและปริมณฑลส่งผลให้เกิดฝนฟ้าคะนองและลมกระโชกแรง โดยในรอบ 24 ชั่วโมงที่ผ่านมาเกิดวาตภัยในพื้นที่ 4 จังหวัด ได้แก่ ตาก ชัยภูมิ ร้อยเอ็ด และสุรินทร์ รวม 4 อำเภอ 5 ตำบล 13 หมู่บ้าน บ้านเรือนเสียหาย 49 หลังส่วนตั้งแต่วันที่ 20 เมษายนที่ผ่านมา ถึงปัจจุบัน (1 พ.ค. 64) มีพื้นที่ประสบวาตภัย 43 จังหวัด รวม 129 อำเภอ 234 ตำบล 538 หมู่บ้าน บ้านเรือนเสียหาย 2,687 หลัง ผู้เสียชีวิต 1 ราย (นครศรีธรรมราช) และผู้บาดเจ็บ 1 ราย (สุพรรณบุรี) แยกเป็น ภาคเหนือ 12 จังหวัด ได้แก่ กำแพงเพชร เชียงราย เชียงใหม่ ลำพูน ลำปาง พิจิตร พิษณุโลก แม่ฮ่องสอน พะเยา น่าน ตาก และอุตรดิตถ์ , ภาคตะวันออกเฉียงเหนือ 18 จังหวัด ได้แก่ กาฬสินธุ์ ชัยภูมิ ขอนแก่น นครพนม นครราชสีมา มหาสารคาม มุกดาหาร บึงกาฬ ยโสธร ร้อยเอ็ด เลย ศรีสะเกษ สกลนคร สุรินทร์ หนองคาย หนองบัวลำภู อุดรธานี และอุบลราชธานี , ภาคกลาง 10 จังหวัด ได้แก่ ชัยนาท นครปฐม ราชบุรี ลพบุรี สมุทรปราการ สิงห์บุรี สุพรรณบุรี สระบุรี อ่างทอง และอุทัยธานี , ภาคตะวันออก ได้แก่ ฉะเชิงเทรา และภาคใต้ 2 จังหวัด ได้แก่ นครศรีธรรมราช และปัตตานี ปัจจุบันสถานการณ์คลี่คลายแล้วทุกจังหวัด กรมป้องกันและบรรเทาสาธารณภัยได้ประสานจังหวัด องค์กรปกครองส่วนท้องถิ่นและหน่วยงานที่เกี่ยวข้องเร่งให้การช่วยเหลือผู้ประสบภัย โดยสำรวจและประเมินความเสียหายเพื่อดำเนินการช่วยเหลือตามระเบียบกระทรวงการคลังฯ ต่อไป ทั้งนี้ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง